"আ-আর আপনি? আপনি কোথায়--" একটা তিরতিরে উদ্বেগ উঠে এসে কাঁপুনি ধরায় তরুণীটির গলায়। শোভন বুঝি তার উদ্বেগটাকে পড়তে পারলো। মাথা নেড়ে সে বললো, "দূর আমি আবার কোথায় যাব? আসলে ব্যাপারটা কি জানিস, এই হেমন্তের শেষে মুরলিপুরে একখানা গানের মেলা করবো ঠিক করেছি। কাজটা বেশ বড়ো সড়ো স্কেলে হবে। সেই নিয়ে ছুটোছুটি চলছে বেজায়। সময় যতো এগোবে ও নিয়ে আমার ব্যস্ততাও তত বাড়বে। তাই ইশকুলের কাজটা ততদিন দেখভাল করবার জন্য একজন উপযুক্ত লোকের দরকার ছিলো আমার।"